b"\n_START_ARTICLE_\nSant Esteve de Massanes\n_START_SECTION_\nDescripci\xc3\xb3\n_START_PARAGRAPH_\nL'esgl\xc3\xa9sia parroquial de Sant Esteve est\xc3\xa0 situada a l'extrem de ponent del nucli urb\xc3\xa0 i s'hi accedeix a trav\xc3\xa9s de la pla\xc3\xa7a de Catalunya. A la construcci\xc3\xb3 primitiva d'una sola nau rectangular i un absis semicircular s'hi van afegir les capelles laterals, la sagristia i el campanar. L'edifici actual respon essencialment a l'obra del segle XVII. L'absis, per\xc3\xb2, \xc3\xa9s clarament rom\xc3\xa0nic i est\xc3\xa0 realitzat en carreus i ornamentat amb un fris d'arcuacions llombardes, en s\xc3\xa8ries de sis entre lesenes, acabades amb un fris de dents de serra i una simple motllura al r\xc3\xa0fec. La coberta a l'interior de la nau \xc3\xa9s de volta de can\xc3\xb3. A la fa\xc3\xa7ana principal, totalment emblanquinada, hi ha la porta que \xc3\xa9s quadrangular amb els brancals i la llinda de pedra, coronada amb una forn\xc3\xadcula. A sobre hi ha una finestra que segueix la mateixa estructura de la porta. El campanar \xc3\xa9s una torre quadrangular amb finestres allargades d'arc de mig punt a cada cara, rematat per una balustrada.\n_START_SECTION_\nHist\xc3\xb2ria\n_START_PARAGRAPH_\nLa construcci\xc3\xb3 origin\xc3\xa0ria era d'estil rom\xc3\xa0nic, de la qual nom\xc3\xa9s en resta l'absis._NEWLINE_L'any 1903, l'esgl\xc3\xa9sia va ser donada al Monestir de Breda, i a pareix esmentada tamb\xc3\xa9 en una butlla del Papa Lluci III, l'any 1185._NEWLINE_Al 1740 va ser reformada totalment i els murs rom\xc3\xa0nics foren arrebossats._NEWLINE_L'ex\xc3\xa8rcit franc\xc3\xa8s la va destruir en la invasi\xc3\xb3 de 1808._NEWLINE_Reconstru\xc3\xafda despr\xc3\xa9s de la Guerra Civil (1939) i al cap de pocs anys es trasllad\xc3\xa0 el cementiri, que estava just al davant._NEWLINE_L'any 1978 un privat va comprar la rectoria i va refer la casa i la part exterior de l'absis, deixant-lo amb la seva aparen\xc3\xa7a origin\xc3\xa0ria."